Source: https://www.euba.sk/en/verejnost/sloboda-informacii
Timestamp: 2020-02-23 13:00:39+00:00

Document:
Sloboda informácií - University of Economics in Bratislava
Language and Academic Preparation for Foreigners in Slovak Language
in the French language
Bratislava Summer School
Projects at the UE in Bratislava
Accommodation offer - Summer 2019
Základné informácie o spôsobe realizácie zákona č. 211/2010 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších prepisov na Ekonomickej univerzite v Bratislave (ďalej len „EU v Bratislave“), rieši interná smernica číslo 7/2019, ktorá nadobudla účinnosť dňom 1.8.2019.
Ekonomická univerzita v Bratislave ako povinná osoba v zmysle uvedeného zákona povinne zverejňuje tieto informácie:
1. Spôsob zriadenia povinnej osoby, jej právomoci a kompetencie a popis organizačnej štruktúry.
Ekonomická univerzita v Bratislave bola zriadená v roku 1940 ako súkromná Vysoká obchodná škola so sídlom v Bratislave s právom verejnosti. V roku 1944 bola premenovaná na Slovenskú vysokú školu obchodnú a nariadením Slovenskej národnej rady č. 34/1945 Sb. bola poštátnená. V roku 1949 bol tento názov zmenený na Vysoká škola hospodárskych vied. Vládnym nariadením č. 40/1952 Zb. sa upravil názov školy na Vysoká škola ekonomická. Podľa ustanovenia zákona č. 292/1992 Zb. SNR sa názov zmenil na Ekonomická univerzita v Bratislave.
EU v Bratislave je verejná vysoká škola so sídlom na území Slovenskej republiky.
Hlavným poslaním EU v Bratislave, ktorá je súčasťou európskeho priestoru vysokoškolského vzdelávania a spoločného európskeho výskumného priestoru, je poskytovať vysokoškolské vzdelávanie, rozvíjať harmonickú osobnosť, vedomosti, múdrosť, dobro a tvorivosť v človeku, rozvíjať poznanie na základe tvorivého vedeckého bádania v oblasti ekonómie, ekonomiky, humanitných a spoločenských vied a tým prispievať k rozvoju vedomostnej spoločnosti. Hlavnou úlohou univerzity je poskytovanie vysokoškolského vzdelávania v akreditovaných študijných programoch všetkých troch stupňov vzdelávania a vykonávanie základného výskumu, aplikovaného výskumu a vývoja, využívanie najnovších poznatkov vedy a techniky pri vzdelávaní študentov.
Univerzita má výhradné právo prijímať uchádzačov o vysokoškolské vzdelávanie, udeľovať akademické tituly, vedecko-pedagogické tituly, používať akademické insígnie a vykonávať akademické obrady.
O organizácii a činnosti EU v Bratislave rozhodujú v rozsahu ustanovenom zákonom č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o VŠ“) orgány akademickej samosprávy, ktorými sú Akademický senát EU v Bratislave, rektor EU v Bratislave, Vedecká rada EU v Bratislave a Disciplinárna komisia pre študentov. Postavenie, právomoci a pôsobnosť orgánov akademickej samosprávy je v zmysle § 8 až §13 zákona o VŠ.
Popis organizačnej štruktúry
EU v Bratislave sa člení na tieto súčasti:
fakulty, ktoré sa členia na katedry, resp. oddelenia,
iné pedagogické, výskumné a vývojové, hospodársko-správne a informačné pracoviská, ktoré sa označujú termínom celouniverzitné pracoviská.
Hospodársko-správnym pracoviskom EU v Bratislave je Rektorát EU v Bratislave. Súčasti univerzity nemajú právnu subjektivitu.
Štatutárnym orgánom EU v Bratislave je rektor EU v Bratislave, ktorý EU v Bratislave riadi, koná v jej mene a zastupuje ju navonok. Rektor EU v Bratislave zodpovedá za svoju činnosť Akademickému senátu EU v Bratislave.
Rektora EU v Bratislave zastupujú prorektori a kvestor v rozsahu určenom rektorom EU v Bratislave.
Predstaviteľom fakulty je dekan, ktorý fakultu riadi, zastupuje a koná vo veciach fakulty. Dekana zastupujú v ním určenom rozsahu prodekani.
EU v Bratislave má tieto fakulty:
Národohospodárska fakulta EU v Bratislave (NHF),
Obchodná fakulta EU v Bratislave (OF),
Fakulta hospodárskej informatiky EU v Bratislave (FHI),
Fakulta podnikového manažmentu EU v Bratislave (FPM),
Fakulta medzinárodných vzťahov EU v Bratislave (FMV),
Podnikovohospodárska fakulta EU v Bratislave so sídlom v Košiciach (PHF),
Fakulta aplikovaných jazykov EU v Bratislave (FAJ).
Celouniverzitné pracoviská EU v Bratislave sú:
Centrum informačných technológií EU v Bratislave,
Bratislavská Business School EU v Bratislave,
Slovenská ekonomická knižnica EU v Bratislave,
Centrum medzinárodných vzťahov EU v Bratislave,
Centrum komunikácie a vzťahov s verejnosťou EU v Bratislave,
Centrum na zabezpečenie a podporu kvality EU v Bratislave,
Centrum podnikateľských činností a univerzitných služieb EU v Bratislave,
Centrum telesnej výchovy a športu EU v Bratislave,
Archív EU v Bratislave,
Centrum protidrogových a poradenských služieb EU v Bratislave,
Redakcia časopisu Ekonomické rozhľady EU v Bratislave,
Národné centrum európskych a globálnych štúdií SR na EU v Bratislave,
Ústav ekonómie a manažmentu EU v Bratislave,
Výskumno-vzdelávacie centrum bioenergie EU v Bratislave – pracovisko Kapušany.
Rektorát EU v Bratislave je hospodársko-správnym pracoviskom EU v Bratislave a výkonným, metodickým a koordinačným útvarom EU v Bratislave.
Rektorát tvoria organizačné útvary, ktoré sú rozdelené na:
útvary riadené rektorom,
útvary riadené prostredníctvom prorektorov,
útvary riadené kvestorom.
Útvary priamo riadené rektorom sú:
sekretariát rektora,
referát kontroly,
oddelenie pre personálne a sociálne otázky,
referát civilnej ochrany,
referát bezpečnosti a ochrany zdravia pri práci a požiarnej ochrany.
Útvary riadené prostredníctvom prorektorov sú:
prorektor pre vzdelávanie riadi pedagogické oddelenie,
prorektor pre rozvoj riadi organizačný referát,
prorektor pre vedu a doktorandské štúdium riadi oddelenie pre vedu a doktorandské štúdium.
Útvary riadené kvestorom sú:
sekretariát kvestora,
právny referát,
oddelenie pre plán a rozpočet,
oddelenie ekonomiky práce a mzdovej učtárne,
oddelenie finančnej učtárne,
oddelenie prevádzky a investícií,
oddelenie pre verejné obstarávanie.
2. Miesto, čas a spôsob, akým možno získavať informácie o tom, kde možno podať žiadosť, návrh, podnet, sťažnosť alebo iné.
Žiadateľ môže požiadať o sprístupnenie informácie písomne, ústne, elektronickou poštou alebo iným technicky vykonateľným spôsobom.
Žiadosti o sprístupnenie informácií prijíma a eviduje Právny referát Ekonomickej univerzity v Bratislave.
852 35 Bratislava 5
budova Výučba 2 – Rektorát
3. poschodie, číslo dverí D3.10
e-mail: slobodainformacii@euba.sk
Informácie možno získať osobne v pracovných dňoch od 9.00 h do 11.00 h na Právnom referáte, budova Výučba 2 – Rektorát, 3. poschodie, číslo dverí D3.10.
3. Miesto, lehota a spôsob podania opravného prostriedku a možnosti súdneho preskúmania rozhodnutia povinnej osoby vrátane výslovného uvedenia požiadaviek, ktoré musia byť splnené.
Proti rozhodnutiu EU v Bratislave o odmietnutí požadovanej informácie môže žiadateľ podať odvolanie v lehote 15 dní od doručenia rozhodnutia alebo márneho uplynutia lehoty na rozhodnutie od doručenia rozhodnutia. Odvolanie sa podáva EU v Bratislave, Právnemu referátu.
Právny referát, ktorý napadnuté rozhodnutie vydal, môže v zmysle § 57 zákona o správnom konaní do 30 dní v rámci autoremedúry sprístupniť informáciu alebo predložiť odvolanie na rozhodnutie rektorovi EU v Bratislave. Rektor rozhodne o odvolaní do 15 dní odo dňa doručenia odvolania Právnemu referátu.
Ak rektor v tejto lehote nerozhodne, predpokladá sa, že vydal rozhodnutie, ktorým odvolanie zamietol a napadnuté rozhodnutie potvrdil. Za deň doručenia tohto rozhodnutia sa považuje druhý deň po uplynutí lehoty na vydanie rozhodnutia.
Rozhodnutie o odmietnutí prístupu k informáciám možno preskúmať podľa § 2 ods. 1 a 2 zákona č. 162/2015 Z. z. Správny súdny poriadok v znení neskorších predpisov. Žaloba musí byť podaná do 2 mesiacov od doručenia rozhodnutia rektora EU v Bratislave, ktorým zamietol odvolanie a potvrdil pôvodné rozhodnutie o odmietnutí prístupu k požadovanej informácii. Zmeškanie lehoty nemožno odpustiť.
Na konanie podľa zákona o slobode informácii sa použijú všeobecné predpisy zák. č. 71/1967 Zb. o správnom konaní v znení neskorších predpisov, ak nie je v zákone ustanovené inak.
4. Postup, ktorý musí povinná osoba dodržiavať pri vybavovaní všetkých žiadostí, návrhov a iných podaní, vrátane príslušných lehôt, ktoré je nutné dodržať.
Informácie uvedené v bodoch 4 – 6 sú dostupné v internej smernici Ekonomickej univerzity v Bratislave číslo 7/2019, ktorá nadobudla účinnosť 1.8.2019.
5. Prehľad predpisov, pokynov, inštrukcií, výkladových stanovísk, podľa ktorých povinná osoba koná a rozhoduje alebo ktoré upravujú práva a povinnosti fyzických osôb a právnických osôb vo vzťahu k povinnej osobe.
6. Sadzobník správnych poplatkov, ktoré povinná osoba vyberá za správne úkony, a sadzobník úhrad za sprístupňovanie informácií.
Informácie uvedené v bodoch 4 – 6 sú dostupné v internej smernici Ekonomickej univerzity v Bratislave číslo 7/2019, ktorá nadobudla účinnosť 1. 8. 2019.
7. Prevody nehnuteľných a hnuteľných vecí
Podľa § 5 ods. 6 a 7 zákona o slobode informácií EU v Bratislave je povinná zverejniť označenie nehnuteľnej veci vrátane bytov a nebytových priestorov a hnuteľnej veci, ktorej nadobúdacia cena bola vyššia ako 20-násobok minimálnej mzdy, ktoré boli v jej vlastníctve, a ktoré previedla do vlastníctva alebo prešli do vlastníctva inej osoby než orgánu verejnej moci, dátum prevodu alebo prechodu vlastníctva a právny titul, ako aj informácie o osobných údajoch a iných identifikačných údajoch osôb, ktoré nadobudli tento majetok do vlastníctva, a to v rozsahu:
identifikačné číslo, ak ide o právnickú osobu alebo fyzickú osobu - podnikateľa.
Táto povinnosť sa nevzťahuje na byty a nebytové priestory, ktoré boli prevedené do vlastníctva doterajšieho nájomcu za zákonom ustanovenú cenu podľa § 16 a § 17 ods. 3 zákona č. 182/1993 Z. z. o vlastníctve bytov a nebytových priestorov v znení neskorších predpisov. Za nadobúdaciu cenu na účely zverejnenia sa považujú, ak ide o vlastné zhotovenie, náklady na zhotovenie, a ak ide o bezodplatné nadobudnutie, cena obvyklá za obdobnú vec v mieste a v čase nadobudnutia.
Bratislava 23. 7. 2019
© 1940 - 2020 University of Economics in Bratislava

References: § 8
 §13
 § 57
 § 2
 § 5
 § 16
 § 17